送汪內相移鎮宣城
作者：黄公度
朝代：宋

paragraphs: 龍紀膺圖代，龜書出洛年。
人文初炳煥，神化共回旋。
大雅藩籬缺，諸儒門戶專。
天將扶古道，嶽始降名賢。
派別軒皇遠，江回楚邑偏。
英靈久蟠鬰，簪笏舊蟬聯。
家學傳桑硯，詞場著祖鞭。
風雲千載會，宇宙大名懸。
行潔圭無玷，才長桷有梴。
西都經術富，東閣道山連。
蠹簡煩紬繹，羣書益貫穿。
才超班馬上，道探老莊玄。
近代風騷變，詞人霧縠鮮。
俳優驚異體，輕薄竟相沿。
作者今亡矣，明公獨勉旃。
狂瀾資反正，墜緒得扶顛。
內史趨欄藥，中書落筆椽。
直詞批勑尾，清議列龜前。
法駕南巡日，妖氛北刺天。
新亭空涕泪，神汴一腥膻。
慰將言彌切，徵兵檄屢宣。
奉天憑陸贄，淮上困苻堅。
素祕龍韜策，爰參虎旅權。
精誠潛貫日，勳業合凌烟。
耆舊朝廷倚，文章海內傳。
三長青史筆，五典白麻篇。
思贍宮人蠟，榮歸御榻蓮。
研經魚辨魯，揮翰驥奔泉。
方徯金鑾作，聊從銅虎遷。
瘡痍承帝念，愷悌沃民編。
鈴索晝齋永，棠陰夜月圓。
豐登諸縣樂，治最八州先。
詔易宣城郡，恩遺晉水壖。
歌襦恐來暮，卧轍惜言還。
漢守終丞相，黄公且潁川。
長亭春草外，巨鎮日華邊。
况復師瞻久，由來德望全。
芝函行召對，鼎席即詳延。
尚父西辭渭，司徒北破燕。
斯民免塗炭，吾黨頼陶甄。
竹尺元通籍，瓜時忝備員。
孩提曾識面，父執絕隨肩。
被遇憐才小，懷恩覺體孱。
塵埃餘冗吏，情緒足離筵。
歌闋魂飛渚，詩成淚染牋。
轅駒何局促，巫步失趼躚。
舊治應騎竹，他邦未暖氊。
公歸勞驛騎，地遠想台躔。
處士依文舉，賢臣頌子淵。
瀛洲如許到，未敢卜歸田。